বিধানসভা ভোটের এক বছর আগেই প্রার্থী তালিকা বাছাই বিজেপির

ওয়েবডেস্ক: রাজ্যে বিজেপির (BJP) হাল গত বিধানসভার (West Bengal Assembly Election) পর থেকে আরও খারাপ হয়েছে। সদস্য (Members) সংগ্রহেরও তথৈবচ অবস্থা হয়। সোশ্যাল মিডিয়ায় (Social Media) নেতাদের একাধিক গোষ্ঠী পরস্পর কাদা ছোড়াছুড়ি করছে। তবে তারই মধ্যে আগামী বিধানসভা ভোটের আগে এগিয়ে শুরু করল বিজেপি। বিধানসভা ভোটের এক বছর আগেই প্রার্থী বাছাইয়ের কাজ শুরু করল রাজ্যের প্রধান বিরোধী দল। ২৯৪টি বিধানসভার সম্ভাব্য প্রার্থী তালিকা জমা পড়ল বিজেপির কেন্দ্রীয় নেতৃত্বের কাছে। প্রতি বিধানসভায় সম্ভাব্য তিনজন করে নাম প্রার্থী হিসাবে দেওয়া হয়েছে। তবে এটাই চূড়ান্ত নয়। কেন্দ্রীয় নেতৃত্ব এর পর এই নাম নিয়ে আবার সমীক্ষা করবে। তার পর চূড়ান্ত সিদ্ধান্ত নেওয়া হবে।

বিজেপি কেন্দ্রীয় নেতৃত্ব এক বেসরকারি সংস্থাকে দিয়ে সমীক্ষা করে। তাতে বিধানসভা ভিত্তিক তিনজনের নামের তালিকা তৈরি করা হয়েছে।‌ নাম ঠিক করার ক্ষেত্রে দেখা হয়েছে, পরিচিতি, এলাকায় ইমেজ, কত দিনের পুরনো কর্মী, কতটা এখনও সক্রিয়, কোনও অভিযোগ আছে কি না সহ বিভিন্ন বিষয়। এখনও এই রাজ্যের বিধানসভা নির্বাচনের এক বছর বাকি। তার প্রস্তুতি শুরু করে দিল বিজেপি। জানা গিয়েছে, এই প্রার্থী তালিকার মধ্যে বহু পুরনো বিজেপি কর্মী আছেন। ‌দল ছুটের সংখ্যা এবার কম।